CELEX: 32021R2002
Language: bg
Date: 2021-11-15 00:00:00
Title: Регламент (ЕС) 2021/2002 на Съвета от 15 ноември 2021 година за изменение на Регламент (ЕС) 2021/90 за определяне за 2021 година на възможностите за риболов на някои рибни запаси и групи рибни запаси, приложими в Средиземно море и Черно море

17.11.2021   
               
               
                  BG
               
               
                  Официален вестник на Европейския съюз
               
               
                  L 407/1
               
            
         РЕГЛАМЕНТ (ЕС) 2021/2002 НА СЪВЕТА
         от 15 ноември 2021 година
         за изменение на Регламент (ЕС) 2021/90 за определяне за 2021 година на възможностите за риболов на някои рибни запаси и групи рибни запаси, приложими в Средиземно море и Черно море
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43, параграф 3 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Регламент (ЕС) 2021/90 на Съвета (1) се определят възможностите за риболов за 2021 г. на рибни запаси и групи рибни запаси, приложими в Средиземно море и Черно море. С него в правото на Съюза се въвежда многогодишният план за управление на риболова на калкан в Черно море (географска подзона 29), приет с Препоръка GFCM/41/2017/4 на Генералната комисия по рибарство за Средиземно море (GFCM), изменена с Препоръка GFCM/43/2019/3 на GFCM.
                  
               
                     (2)
                  
                  
                     На 44-тото си годишно заседание през 2021 г. GFCM прие решение, в което се отбелязва, че през 2020 г. Европейският съюз не е усвоил в достатъчна степен своята квота за калкан, и се одобрява пренасянето на неусвоеното количество с оглед на извънредната ситуация, породена от пандемията от COVID-19. Решението на GFCM следва да бъде въведено в правото на Съюза.
                  
               
                     (3)
                  
                  
                     Въз основа на посочените съображения установеното с Регламент (ЕС) 2021/90 разпределение на възможностите за риболов в Черно море следва да бъде изменено, за да се отразят корекциите на квотите на Съюза, определени от GFCM. Разпределението на възможностите за риболов, произтичащо от неусвояването на квотите, следва да бъде извършено въз основа на съответния принос на всяка държава членка към неусвояването, без да се променя установеният в Регламент (ЕС) 2021/90 коефициент за годишно разпределение на общия допустим улов (ОДУ).
                  
               
                     (4)
                  
                  
                     Поради това Регламент (ЕС) 2021/90 следва да бъде съответно изменен.
                  
               
                     (5)
                  
                  
                     Ограниченията на улова, предвидени в Регламент (ЕС) 2021/90, се прилагат от 1 януари 2021 г. Поради това разпоредбите, въведени с настоящия регламент и отнасящи се до посочените ограничения на улова, следва да влязат в сила възможно най-бързо и да се прилагат с обратно действие от 1 януари 2021 г. Това обратно действие не засяга принципите на правната сигурност и защитата на оправданите правни очаквания, тъй като съответните възможности за риболов са увеличени и все още не са изчерпани. От съображения за спешност настоящият регламент следва да влезе в сила веднага след публикуването му,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение на Регламент (ЕС) 2021/90
            Приложение VII към Регламент (ЕС) 2021/90 се изменя съгласно приложението към настоящия регламент.
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 ноември 2021 година.
            
               
                  За Съвета
               
               
                  Председател
               
               J. PODGORŠEK
            
         
         
            (1)  Регламент (ЕС) 2021/90 на Съвета от 28 януари 2021 г. за определяне за 2021 година на възможностите за риболов на някои рибни запаси и групи рибни запаси, приложими в Средиземно море и Черно море (ОВ L 31, 29.1.2021 г., стр. 1).
      
      
         
            ПРИЛОЖЕНИЕ
            Съдържащата се в приложение VII към Регламент (ЕС) 2021/90 таблица за възможностите за риболов на калкан във водите на Съюза в Черно море се заменя със следното:
            
               
                           „Вид:
                        
                        
                           Калкан
                        
                        
                           Зона:
                        
                        
                           Води на Съюза в Черно море — географска подзона 29 на GFCM
                        
                     
                           
                              Scophthalmus maximus
                           
                        
                        
                           (TUR/F3742C)
                        
                     
                           България
                        
                        
                           87,825 
                        
                        
                            
                        
                        
                           Аналитичен ОДУ
                           Член 3 от Регламент (ЕО) № 847/96 не се прилага.
                           Член 4 от Регламент (ЕО) № 847/96 не се прилага
                        
                     
                           Румъния
                        
                        
                           80,116 
                        
                        
                            
                        
                     
                           Съюз
                        
                        
                           167,941 
                        
                        
                           
                               (*1)
                           
                        
                     
                           ОДУ
                        
                        
                           857 
                        
                     
            
               (*1)  От 15 април до 15 юни 2021 г. се забранява всякаква риболовна дейност, включително трансбордиране, задържане на борда, разтоварване и първа продажба.“